b'\n_START_ARTICLE_\nEug\xc3\xa8ne Vinaver\n_START_SECTION_\nVida i obra\n_START_PARAGRAPH_\nVinaver fou fill del jurista i pol\xc3\xadtic jueu rus Maxim Winawer (1863-1926); el 1919 la fam\xc3\xadlia s\'establ\xc3\xad a Fran\xc3\xa7a, on Vinaver va estudiar a l\'\xc3\x89cole pratique des Hautes \xc3\x89tudes amb Joseph B\xc3\xa9dier. Es va doctorar amb les dues tesis Le Roman de Tristan et Iseut dans l\'\xc5\x93uvre de Thomas Malory i \xc3\x89tudes sur le "Tristan" en prose. Les sources, les manuscrits, bibliographie critique (publicades _NEWLINE_a Paris el 1925). Vinaver es va traslladar despr\xc3\xa9s a Anglaterra, on fou alumne a Oxford de Mildred Pope. A partir de 1933 fou professor de llengua i literatura franceses a la Universitat de Manchester, on rest\xc3\xa0 fins a la seva jubilaci\xc3\xb3. Despr\xc3\xa9s de jubilat, continu\xc3\xa0 publicant i fent cursos i confer\xc3\xa8ncies per Estats Units, Canad\xc3\xa0 i el Regne Unit._NEWLINE_El 1947 va publicar una nova edici\xc3\xb3 de l\'obra de Malory, per\xc3\xb2 no basada en l\'impr\xc3\xa8s de Caxton de 1485 (l\'\xc3\xbanic que es coneixia fins aleshores) sin\xc3\xb3 en un manuscrit del XV, desobert el 1934. Encara en public\xc3\xa0 una segona edici\xc3\xb3 el 1967, amb nous comentaris. _NEWLINE_El 1928 va fundar una societat art\xc3\xbarica a Oxford, per\xc3\xb2 no va ser fins a 1948, amb Jean Frappier i Roger Sherman Loomis (1887\xe2\x80\x931966), que van fundar la Soci\xc3\xa9t\xc3\xa9 Internationale Arthurienne. El 1961 va ser nomenat membre estranger de la Reial Acad\xc3\xa8mia de Llengua i Literatura franceses a B\xc3\xa8lgica. Fou membre corresponent de la British Academy i de la Medieval Academy of America. Va ser nomenat doctor honoris causa per cinc universitats.'